A. Záborská, poslankyňa: (2001-12-17):
Ja by som na tomto fóre chcela podčiarknuť to, čo povedal už aj pán poslanec Zelník. Keby štát odvádzal 14 % z minimálnej mzdy, tak Spoločná zdravotná poisťovňa a iné poisťovne majú vyrovnaný rozpočet a nemuseli by odvádzať ani jednu slovenskú korunu do prerozdeľovacieho mechanizmu. Na druhej strane je potešujúce, že Správna rada Spoločnej zdravotnej poisťovne pozastavila uznesenia, ktorými blokovala odvádzanie poistného do prerozdeľovacieho mechanizmu, a bude odvádzať vybrané poistné do tohto fondu. Ja dúfam, že sa nám podarí začiatkom budúceho roku, aby snemovňa prijala zmenu toho pomeru, že to nebude 100 %, ale keď už to nebude ideálny pomer, tak to bude aspoň pomer, ktorý je únosný. Zároveň keďže nastala vo výbore pre zdravotníctvo situácia, že sme neprijali platné uznesenie, aby Spoločná zdravotná poisťovňa mohla v budúcom roku pracovať podľa rozpočtu, ktorý bol schválený v Národnej rade, dovoľte mi, aby som predniesla návrh na uznesenie. „Národná rada Slovenskej republiky a) konštatuje, že návrh poistného rozpočtu Spoločnej zdravotnej poisťovne na rok 2002 bol predložený v súlade s § 49 zákona Národnej rady č. 273/1994 Z. z. v znení neskorších predpisov a dopracovaní v súlade so schváleným zákonom o štátnom rozpočte Slovenskej republiky na rok 2002, b) schvaľuje poistný rozpočet Spoločnej zdravotnej poisťovne na rok 2002 s tým, že predpokladaná tvorba fondov celkom a použitie fondov sú rozpočtované nasledovne – tvorba fondov celkom 5,840 089 mld. korún, použitie fondov 5,840 089 mld. Sk, v tom základný fond zdravotného poistenia 5,202 078 mld. korún, rezervný fond 47,378 mil. korún, účelový fond 199,994 mil. Sk, správny fond 390,639 mil. Sk, c) žiada Spoločnú zdravotnú poisťovňu, aby 3 mil. Sk vyčlenila zo správneho fondu na vypracovanie vlastnej koncepcie liekovej politiky.“ Ďakujem za pozornosť. J. Migaš, predseda NR SR: Vyhlasujem rozpravu o tomto bode programu za skončenú. Pýtam sa pána predsedu Správnej rady, či sa chce vyjadriť k rozprave. Nech sa páči. R. Martančík, predseda Správnej rady Spoločnej zdravotnej poisťovne: Veľmi stručne. Stotožňujeme sa s tu prednesenými návrhmi, i pokiaľ ide o vyčlenenie tých 3 mil. na vypracovanie vlastnej liekovej politiky, čo vítame. Ďakujem. J. Migaš, predseda NR SR: Pani spravodajkyňa, chcete sa vyjadriť k rozprave? Nie. Čiže, návrh uznesenia bol prednesený v rozprave, čiže hlasovať budeme neskôr, ale v súlade s uznesením, ktoré bolo prednesené v rozprave. Ďakujem pekne, pán predseda, ďakujem pekne spravodajkyni. Panie poslankyne, páni poslanci, budeme pokračovať ďalej, druhým čítaním o vládnom návrhu zákona o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby (transformačný zákon) . Vládny návrh zákona ste dostali pred prvým čítaním ako tlač 1195 a spoločnú správu výborov schválenú gestorským výborom máte ako tlač 1195a. Vládny návrh zákona odôvodní ministerka pre správu a privatizáciu národného majetku pani Mária Machová. Nech sa páči, pani ministerka. M. Machová, ministerka pre správu a privatizáciu národného majetku SR: Vážený pán predseda, vážené dámy poslankyne, páni poslanci, uznesením č. 1696 Národná rada Slovenskej republiky rozhodla o prerokovaní predmetného vládneho návrhu zákona v druhom čítaní. K vypracovaniu návrhu zákona pristúpilo ministerstvo pre správu a privatizáciu národného majetku na základe rozhodnutia vlády Slovenskej republiky, ktorým bola prijatá koncepcia nových právnych foriem vzťahov medzi štátom a poskytovateľom verejných služieb. Táto koncepcia nadväzuje na audit štátnej správy, ktorý ako jeden zo spôsobov zmeny vlastníckych vzťahov štátnych organizácií odporúčal realizovať premenou na neziskové organizácie. Tu hneď v úvode chcem, naozaj zdôrazniť, že predkladaný návrh zákona vzišiel z auditu štátnej správy a vzťahuje sa len na tie príspevkové a rozpočtové organizácie, ktoré sú vo vlastníctve štátu, a teda nie na príspevkové a rozpočtové organizácie, ktoré sú vo vlastníctve obcí, resp. s koncepciou reformy verejnej správy budú prechádzať na obce. Chcem to predoslať z toho dôvodu, lebo mnohé diskusie a aj pozmeňujúce návrhy smerovali do tej oblasti, aby aj príspevkové a rozpočtové organizácie, ktoré prechádzajú do majetku obcí, sa mohli transformovať na neziskové organizácie podľa tohto zákona. Jednoducho nie je to možné a na takýto postup bude potrebné nájsť iný právny rámec. Predkladaný vládny návrh, ktorý bol predmetom naozaj dlhej diskusie v tripartite, v Legislatívnej rade vlády, vo vláde Slovenskej republiky, tak ako je predložený, je výsledkom skutočne takej krehkej rovnováhy medzi rôznymi názormi jednotlivých členov tripartity, ale aj Legislatívnej rady vlády na neziskové organizácie, na spôsob transformácie. A preto každý poslanecký návrh, ktorý by výrazne vychýlil túto krehkú dohodu medzi všetkými, ktorí posudzovali tento vládny návrh, by mohol znamenať, že v konečnom dôsledku nenájde doporučenie alebo nenájde hlas medzi inou časťou poslaneckej snemovne, a preto naozaj chcem poprosiť o rešpektovanie aj tohto faktu. Predkladaný vládny návrh transformačného zákona vlastne vymedzuje rozpočtové a príspevkové organizácie, ktoré môžu byť predmetom transformácie, a detailne popisuje celý ten transformačný proces v jeho jednotlivých krokoch a v jednotlivých fázach, ako aj orgány a organizácie, ktoré v tých jednotlivých krokoch preberajú tú pomyslenú štafetu na ceste transformácie. Predkladaný návrh transformačného zákona nezakladá nároky na štátny rozpočet a chcem predoslať, že všetky tie pozmeňujúce návrhy, ktoré boli prerokované v gestorskom výbore, tak ako sú uvedené v spoločnej správe, sú pre predkladateľa akceptované. Vážený pán predseda, to je všetko do úvodného slova. J. Migaš, predseda NR SR: Ďakujem, pani ministerka. Nech sa páči, zaujmite miesto určené pre navrhovateľov. Dávam slovo určenému spoločnému spravodajcovi z výboru pre hospodárstvo, privatizáciu a podnikanie poslancovi Pavlovi Prokopovičovi a prosím, aby informoval Národnú radu o výsledku rokovania výboru o tomto vládnom návrhu zákona a aby odôvodnil návrh a stanovisko gestorského výboru. Nech sa páči.